Ēriks Vītols

Ēriks Vītols (s. 17. heinäkuuta 2001 Riika, Latvia) on latvialainen jääkiekkomaalivahti, joka pelaa Slovakian Extraligan HC Banská Bystricassa.
Ura.
Seuraura.
Vītols on HS Mārupen kasvatti. Hän pelasi juniorina myös HK Akossa. Vītols debytoi Mārupen miesten joukkueessa vain 16-vuotiaana Latvian toiseksi korkeimmalla sarjatasolla kaudella 2017–2018, jolloin hän pelasi siellä seitsemän runkosarja- ja neljä pudotuspeliottelua. Vītols pelasi myös kaksi Latvian Cupin ottelua. Kauden 2019–2020 hän pelasi Akon ja Mārupen yhdistelmäjoukkueessa. Vītolsin päästettyjen maalien keskiarvo 2.23 oli sarjan paras.
Kauden 2020–2021 Vītols pelasi suurimmaksi osaksi Venäjän nuorten sarja MHL:ää. Hän debytoi myös Dinamo Riian KHL-joukkueessa, jossa Vītols pelasi neljässä runkosarjaottelussa. Hän teki KHL-debyyttinsä 28. lokakuuta 2020 vieraissa valkovenäläistä Dinamo Minskiä vastaan. Vītols torjui Riian 3–0-tappioon päättyneessä ottelussa 33 kertaa. Kaudella 2021–2022 hän pelasi kahdessa KHL-ottelussa. Vītols vietti suurimman osan kaudestaan kotimaansa pääsarjassa Optibet Hokeja Līgan HK Zemgalessa, jossa hän pelasi seitsemän runkosarjaottelua torjuen kuusi voittoa ja kymmenen pudotuspeliottelua torjuen kahdeksan voittoa. Vītols voitti kauden päätteeksi Latvian-mestaruuden. Hän jatkoi seurassa kaudella 2022–2023, jolloin Vītols edusti Zemgalea sekä Mestiksessä että Latvian pääsarjassa. Hänen torjuntaprosenttinsa (95,3%) oli Latvian liigan paras, kuten myös pudotuspeleissä (95,5%), jossa Vītolsilla oli myös sarjan paras päästettyjen maalien keskiarvo (1.08). Hän torjui kymmenessä ottelussa neljä nollapeliä. Vītols torjui Zemgalen toiseen peräkkäiseen Latvian-mestaruuteen. Hän edusti seuraa kauden aikana myös Continental Cupissa.
Vītols siirtyi kaudeksi 2023–2024 vuoden mittaisella sopimuksella Mestis-joukkue KeuPa HT:hen. Marraskuussa 2023 seura vuokrasi hänet kahden ottelun ajaksi SM-liigajoukkue JYPiin, joka vastaavasti vuokrasi KeuPaan kahden ottelun ajaksi loukkaantumisesta kuntoutuneen Topias Leinosen. Vītols jäi JYPissä kahdessa ottelussa kuitenkin ilman peliaikaa.
Kaudeksi 2024–2025 Vītols siirtyi 1+1-vuotisella sopimuksella JYPin SM-liigajoukkueeseen. Hän lähti kauteen niin ikään joukkueen kakkosmaalivahtina Veini Vehviläiselle. He jakoivat alkukaudella JYPin torjuntavastuun varsin tasaisesti, kunnes marraskuussa 2024 joukkueen maalivahtiosasto täydentyi Oskari Salmisella. Vītols jäi kauden edetessä kakkosmaalivahdiksi Salmiselle ja hän pelasi lopulta 13 runkosarjaottelua. Kauden jälkeen maaliskuussa 2025 JYP tiedotti, että Vītolsin sopimuksessa ollutta optiota ei käytetä.
Vītols siirtyi kaudeksi 2025–2026 vuoden mittaisella sopimuksella Slovakian Extraligan HC Banská Bystricaan.
Maajoukkueura.
Vītols edusti Latviaa MM-kilpailuissa vuonna 2024, jolloin hän toimi joukkueensa kolmosmaalivahtina ja pelasi yhdessä ottelussa. Hän edusti Latviaa myös Milanon olympiakisojen 2026 karsinnoissa. Vītols puki turnauksessa kahteen otteluun, mutta hän jäi kuitenkin ilman peliaikaa. Yhteensä Vītols on pelannut 20 A-maaottelua. Hän puki Latvian A-maajoukkueen paidan ensimmäisen kerran jo Tanskan Esbjergissä pelatussa Euro Ice Hockey Challengessa marraskuussa 2021, jossa Vītols toimi joukkueen kakkosmaalivahtina Jānis Kalniņšille. Hän teki A-maajoukkuedebyyttinsä 15. joulukuuta 2021 NaturEnergie Challengessa Sveitsin Vispissä Slovakiaa vastaan. Vītols lähti otteluun kakkosmaalivahtina Ivars Punnerovsille, mutta hänet vaihdettiin Latvian maalinsuulle ottelun kolmanteen erään, jossa Vītols torjui kahdeksan kertaa ja päästi kaksi maalia. Latvia hävisi ottelun lopulta lukemin 2–6. Ensimmäisen A-maaottelunsa aloittavana maalivahtina hän pelasi seuraavassa ottelussa 16. joulukuuta 2021 turnauksen isäntäjoukkue Sveitsiä vastaan. Vītols torjui Latvian 2–1-tappioon päättyneessä ottelussa 30 kertaa.
Muuta.
Vītols on maininnut esikuvikseen Pekka Rinteen ja Sergei Bobrovskin.